《次韵祝通直甘露诗二首 其一》
宋代·慕容彦逢

圣心天意两无违，露洒文昌若应机。甘自蜜房分瑞液，莹疑蟾窟借圆辉。

遍装丛柳春争丽，高应晴空午不晞。岂止臣民胥鼓舞，故应殊裔亦心归。

作者简介：（1067—1117）常州宜兴人，字淑遇，一作叔遇。哲宗元祐三年进士。复中绍圣二年弘词科。累迁太学博士。徽宗朝，除秘书省校书郎，三迁至左司谏，又擢中书舍人、尚书兵部侍郎，颇受知徽宗。为蔡京排挤，出知汝州。政和元年召还，官至刑部尚书。性嗜学，博通经史诸子，词章雅丽简古，挥笔立就，一时典册，多出其手。卒谥文友。有《摛文堂集》。